Document ID: 31999L0055

31999L0055
L 146/28
JURNALUL OFÍCIAL AL UNIUNII EUROPENE
DIRECTIVA 1999/55/CE A COMISIEI
din 1 iunie 1999
de adaptare la progresul tehnic a Directivei 77/536/CEE a Consiliului privind dispozitivele de protecție în caz de răsturnare ale tractoarelor agricole sau forestiere pe roți
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 74/150/CEE a Consiliului din 4 martie 1974 de apropiere a legislațiilor statelor membre referitoare la omologarea tractoarelor agricole sau forestiere pe roți (1), astfel cum a fost modificată ultima dată prin Directiva 97/54/CE a Parlamentului European și a Consiliului (2), în special articolul 11,
având în vedere Directiva 77/536/CEE a Consiliului din 28 iunie 1977 de apropiere a legislațiilor statelor membre privind dispozitivele de protecție în caz de răsturnare ale tractoarelor agricole sau forestiere pe roți (3), astfel cum a fost modificată ultima dată prin Actul de Aderare al Austriei, al Finlandei și al Suediei, în special articolul 11,
întrucât:
(1)
Pentru a îmbunătăți siguranța în condițiile varietății tot mai mari a ofertei de tractoare existente pe piață, este necesar în prezent să se prevadă dispoziții pentru a trata în mod egal tractoarele cu post de conducere reversibil, adică cu scaun și volan reversibile, conceput pentru a crește polivalența funcțională și a îmbunătăți supravegherea echipamentelor accesorii.
(2)
Modalitățile de încercare a dispozitivelor de protecție în caz de răsturnare ar trebui să fie armonizate cu modalitățile definite în codul 3 al Organizației pentru Cooperare și Dezvoltare Economică (OCDE) pentru încercările oficiale ale structurilor de protecție ale tractoarelor agricole (încercări dinamice).
(3)
Măsurile prevăzute de prezenta directivă sunt conforme cu avizul Comitetului pentru adaptarea la progresul tehnic instituit în temeiul articolului 12 din Directiva 74/150/CEE,
ADOPTĂ PREZENTA DIRECTIVĂ:
Articolul 1
Anexele I, II și III la Directiva 77/536/CEE se modifică în conformitate cu textul din anexa la prezenta directivă.
Articolul 2
(1) De la 1 iulie 2000, statele membre nu pot:
-
refuza, pentru un tip de tractor, acordarea omologării CE de tip, eliberarea documentului menționat la articolul 10 alineatul (1) a treia liniuță din Directiva 74/150/CEE sau acordarea omologării naționale ori
-
interzice punerea în circulație a tractoarelor,
dacă tractoarele în cauză corespund cerințelor Directivei 77/536/CEE, astfel cum a fost modificată prin prezenta directivă.
(2) De la 1 ianuarie 2001, statele membre:
-
nu mai pot elibera documentul prevăzut la articolul 10 alineatul (1) a treia liniuță din Directiva 74/150/CEE pentru un tip de tractor care nu corespunde cerințelor Directivei 77/536/CEE, astfel cum este modificată prin prezenta directivă,
-
pot refuza acordarea omologării naționale de tip pentru un tip de tractor care nu corespunde cerințelor Directivei 77/536/CEE, astfel cum a fost modificată prin prezenta directivă.
Articolul 3
(1) Statele membre pun în aplicare actele cu putere de lege și actele administrative necesare pentru a se conforma prezentei directive până la 30 iunie 2000. Statele membre informează de îndată Comisia cu privire la aceasta.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 4
Prezenta directivă intră în vigoare în a douăzecea zi de la data publicării sale în Jurnalul Oficial al Comunităților Europene.
Articolul 5
Prezenta directivă se adresează statelor membre.
Adoptată la Bruxelles, 1 iunie 1999.

Labels: 7
8
6